Mitjançant el Decret 42/2008, de 4 de març, es regula la coordinació executiva de l'acció exterior del Govern de la Generalitat, que conté, entre altres, les previsions organitzatives de les oficines de la Generalitat a l'exterior, d'acord amb el contingut de l'article 194 de l'Estatut d'autonomia de Catalunya.
En aquest context s'ha de ressaltar que el marc estatutari vigent suposa un salt qualitatiu respecte de la regulació continguda en el Decret 156/2003, de 10 de juny, ja derogat, de regulació de les oficines de la Generalitat a l'Exterior.
D'acord, doncs, amb el marc legal que deriva de l'Estatut d'autonomia de Catalunya i de la regulació de caràcter organitzatiu que deriva del Decret esmentat, aquest Decret crea la Delegació del Govern de la Generalitat al Marroc i la dota de l'estructura necessària per al seu funcionament, amb la previsió que aquesta s'implementarà progressivament d'acord amb les disponibilitats pressupostàries.
La disposició addicional primera de la Llei 17/2007, de 21 de desembre, de mesures fiscals i financeres, faculta el Govern per establir que la Delegació del Govern de la Generalitat de Catalunya davant la Unió Europea i les delegacions del Govern de la Generalitat a l'exterior, ja creades o que es puguin crear, tinguin règim d'autonomia econòmica o financera, tot determinant-ne els aspectes essencials.
D'acord amb la normativa esmentada, amb aquest Decret es dota la Delegació del Govern de la Generalitat de Catalunya al Marroc d'un règim de gestió econòmica desconcentrada.
L'article 5.2 del Decret 42/2008, de 4 de març, pel qual es regula la coordinació executiva de l'acció exterior del Govern de la Generalitat, estableix que les delegacions del Govern de la Generalitat a l'exterior es creen per decret del Govern i orgànicament s'adscriuen al Departament de la Vicepresidència, actualment de la Presidència, mitjançant la Secretaria d'Afers Exteriors i de la Unió Europea.
Sobre la base d'aquesta normativa, han estat creades les delegacions del Govern de la Generalitat de Catalunya a França, al Regne Unit, a Alemanya, als Estats Units d'Amèrica, a Àustria i a Itàlia.
Mitjançant el Decret 170/2014, de 23 de desembre, d'estructura de la Secretaria d'Afers Exteriors i de la Unió Europea, es determina que les delegacions del Govern a l'exterior depenen d'aquesta Secretaria i s'estableixen les funcions que els corresponen.
Atès que la disposició transitòria del Decret 42/2008, de 4 de març, disposa que per decret del Govern s'establiran l'organització, l'estructura, el funcionament, el règim jurídic, el règim economicofinancer i pressupostari i el règim retributiu singular d'indemnitzacions del personal adscrit, així com el rang orgànic o l'assimilació orgànica de les delegacions del Govern de la Generalitat a l'exterior, i que fins que no s'aprovi l'esmentat decret, les delegacions del Govern es regiran pel que determinin les normes respectives de creació, les disposicions contingudes als articles 3 a 8 d'aquest Decret donen compliment a la disposició transitòria citada.
Per tot això, de conformitat amb el que preveu el títol IV de la Llei 26/2010, del 3 d'agost, de règim jurídic i procediment de les administracions públiques de Catalunya, i d'acord amb els articles 39 i 40 de la Llei 13/2008, del 5 de novembre, de la presidència de la Generalitat i del Govern;
A proposta del conseller de la Presidència, i prèvia deliberació del Govern,
Creació de la Delegació del Govern de la Generalitat de Catalunya al Marroc.
Aquest Decret té per objecte la creació de la Delegació del Govern de la Generalitat de Catalunya al Marroc i en regula l'organització, el funcionament, el règim jurídic i l'estructura.
Correspon a la Delegació del Govern de la Generalitat al Marroc l'exercici de les funcions següents:
a) Les previstes a l'article 8.1 del Decret 170/2014, de 23 de desembre, d'estructura de la Secretaria d'Afers Exteriors i de la Unió Europea.
b) Facilitar les relacions bilaterals amb les autoritats del Regne del Marroc, així com amb els altres governs descentralitzats en l'àmbit de les competències de la Generalitat.
c) Facilitar les funcions de prospecció del Govern de la Generalitat respecte a les relacions amb els altres països de la Unió del Magrib Àrab.
d) L'execució de les accions que derivin dels plans d'actuació en matèria d'acció exterior.
3.1 La Delegació del Govern de la Generalitat de Catalunya al Marroc s'adscriu al Departament de la Presidència mitjançant la Secretaria d'Afers Exteriors i de la Unió Europea.
3.2 El Departament de la Presidència dotarà la Delegació del personal necessari per al desenvolupament de les funcions que li són pròpies.
3.3 El Govern procurarà la implementació d'una política d'igualtat de gènere en el nomenament dels càrrecs de la Delegació.
Les retribucions del delegat o delegada s'ajustaran a les previsions de les lleis anuals de pressupostos generals de l'Administració de la Generalitat de Catalunya.
5.1 La Delegació del Govern de la Generalitat de Catalunya al Marroc té el règim de gestió econòmica desconcentrada.
5.2 La gestió desconcentrada té per objecte la totalitat dels ingressos obtinguts per les activitats que la Delegació organitza, com també les transferències provinents de la Generalitat, de les altres administracions públiques o d'altres entitats.
5.3 Com a ingressos objecte d'aquesta gestió s'han d'entendre inclosos també els següents:
a) Ingressos financers del compte corrent propi.
b) Romanents d'exercicis anteriors, d'acord amb el que preveu l'article 37 del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre.
c) Ingressos directament provinents de convenis de col·laboració subscrits amb entitats públiques o privades i vinculats a la realització d'actuacions concretes.
6.1 La persona titular de la Secretaria General del Departament de la Presidència, en funció dels pressupostos anuals de la Generalitat i de les previsions contingudes al projecte de pressupost de la Delegació, autoritza l'assignació que correspon a aquesta, a partir de la qual la Delegació elabora el seu pressupost.
6.2 El pressupost de la Delegació del Govern de la Generalitat de Catalunya al Marroc és anual i únic, i reflecteix tots els ingressos i despeses objecte de gestió desconcentrada.
En la seva elaboració s'haurà de tenir en compte la perspectiva de gènere.
6.3 El projecte de pressupost l'aprova la persona titular de la Secretaria General del Departament de la Presidència, a proposta del delegat o de la delegada.
Qualsevol modificació del pressupost l'ha d'aprovar la persona titular de la Secretaria General del Departament de la Presidència.
7.1 Correspon al delegat o a la delegada autoritzar les despeses, ordenar els pagaments, abonar les retribucions del personal de la Delegació i efectuar les contractacions necessàries per a l'establiment, el manteniment i la gestió de totes les unitats dependents de la Delegació, amb les limitacions següents:
a) Els contractes que no tinguin la consideració de menors requeriran l'autorització prèvia de la persona titular de la Secretaria General del Departament de la Presidència.
b) En cap cas no es podran comprometre despeses superiors al pressupost vigent, adquirir compromisos de despesa sense la confirmació prèvia de l'ingrés, ni comprometre despesa en exercicis futurs.
7.2 El delegat o la delegada pot subscriure convenis de col·laboració amb entitats públiques o privades que estiguin directament relacionats amb les activitats portades a terme per la Delegació.
Prèviament a la seva signatura, el delegat o la delegada trametrà la proposta de conveni a la persona titular de la Secretaria d'Afers Exteriors i de la Unió Europea, qui sol·licitarà l'informe jurídic corresponent, amb anterioritat a la signatura.
Una vegada signat el conveni, el delegat o la delegada en trametrà un exemplar a la Secretaria General del Departament de la Presidència.
En tot cas, la signatura de convenis que comportin una despesa d'un import superior a 30.000 euros requerirà l'autorització prèvia de la Secretaria General del Departament de la Presidència.
7.3 La totalitat dels fons econòmics de la Delegació ha de ser ingressada en un compte autoritzat pel Departament d'Economia i Coneixement.
La disposició d'aquests fons correspon al delegat o a la delegada.
Justificació de l'execució del pressupost
8.1 Dins del primer quadrimestre de l'any, el delegat o la delegada ha de trametre a la persona titular de la Secretaria General del Departament de la Presidència la liquidació del pressupost de l'any anterior.
8.2 La liquidació es realitzarà mitjançant un informe de gestió en el qual es faran constar el total d'ingressos, així com el seu origen, i l'aplicació donada als recursos totals de la Delegació.
Dins del document de liquidació s'inclourà un apartat específic per als convenis amb contingut econòmic que la Delegació hagi subscrit.
A la liquidació s'hauran d'adjuntar els documents que, amb aquesta finalitat, estableixin els departaments d'Economia i Coneixement i de la Presidència.
8.3 Els justificants de despesa s'han de mantenir sota la custòdia de la Delegació durant un període mínim de cinc anys.
Aquests justificants queden a disposició de la Intervenció General de la Generalitat de Catalunya, de la Sindicatura de Comptes de Catalunya i, si escau, del Tribunal de Comptes, per a les comprovacions que considerin adients.
8.4 L'aprovació de la liquidació del pressupost de la Delegació correspon a la persona titular de la Secretaria General del Departament de la Presidència.
Un cop aprovada es trametrà còpia de la liquidació a la Intervenció General.
La implementació d'aquest Decret es durà a terme de manera esglaonada d'acord amb la disponibilitat pressupostària del Departament de la Presidència.
Les disposicions contingudes als articles 3 a 8 tenen caràcter transitori fins que s'aprovi i entri en vigor el decret del Govern pel qual s'establiran l'organització, l'estructura, el funcionament, el règim jurídic, el règim economicofinancer i pressupostari, i el règim retributiu singular d'indemnitzacions del personal adscrit, així com es determini el rang orgànic o l'assimilació orgànica de les delegacions del Govern, al qual fa referència la disposició transitòria del Decret 42/2008, de 4 de març, pel qual es regula la coordinació executiva de l'acció exterior del Govern de la Generalitat.
Es deroguen els articles 14.2.b) i 16 i el punt 2.3 de la disposició addicional 2 del Decret 215/2005, d'11 d'octubre, de reestructuració de la Secretaria General de l'Esport i del Consell Català de l'Esport.
Es faculta els titulars dels departaments competents en matèria d'acció exterior, funció pública i economia per adoptar les mesures necessàries per a l'aplicació i execució d'aquest Decret.